### NN 132/2017 (29.12.2017.), Odluka o porezima Općine Oprtalj

Općina Oprtalj

3065

Na temelju članka 20. i članka 42. Zakona o lokalnim porezima (»Narodne novine« broj 115/16, 101/17) i članka 19. Statuta Općine Oprtalj (Sl. novine Općine Oprtalj broj 3/09, 1/13), Općinsko vijeće Općine Oprtalj donosi

ODLUKU

O POREZIMA OPĆINE OPRTALJ

I. OPĆE ODREDBE

Članak 1.

Ovom se Odlukom utvrđuju vrste poreza Općine Oprtalj, obveznici plaćanja, porezna stopa i osnovica, stope i visina poreza, drugi odgovarajući elementi za njihov obračun te način obračuna i način plaćanja poreza u skladu sa Zakonom o lokanim porezima (»Narodne novine« broj 115/16, 101/17).

II. VRSTE POREZA

Članak 2.

Porezi Općine Oprtalj su:

1. porez na potrošnju,

2. porez na kuću za odmor.

1. Porez na potrošnju

Članak 3.

Porez na potrošnju plaća se na potrošnju alkoholnih pića (vinjak, rakija i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Općine Oprtalj.

Članak 4.

Obveznik poreza na potrošnju je fizička i pravna osoba koja pruža ugostiteljske usluge na području Općine Oprtalj.

Osnovica poreza na potrošnju je prodajna cijena pića koje se proda u ugostiteljskim objektima, a u koju nije uključen porez na dodanu vrijednost.

Članak 5.

Porez na potrošnju plaća se po stopi od 3%.

Porez na potrošnju prihod je proračuna Općine Oprtalj na čijem području je obavljena prodaja pića.

Utvrđenu obvezu poreza na potrošnju, za razdoblje od prvog do posljednjeg dana u mjesecu, porezni obveznik iskazuje na Obrascu PP – MI – PO do 20. u mjesecu za prethodni mjesec Jedinstvenom upravnom odjelu Općine. Utvrđenu obvezu porezni obveznik dužan je platiti do posljednjeg dana u mjesecu za prethodni.

2. Porez na kuće za odmor

Članak 6.

Porez na kuće za odmor plaćaju pravne i fizičke osobe koje su vlasnici kuća za odmor koje se nalaze na području Općine Oprtalj.

Kuća za odmor je svaka zgrada ili dio zgrade ili stan koji se koriste povremeno ili sezonski.

Kućom za odmor ne smatraju se gospodarstvene zgrade koje služe za smještaj poljoprivrednih strojeva, oruđa i drugog pribora.

Članak 7.

Porez na kuće za odmor plaća se godišnje 15,00 kuna/m² korisne površine kuće za odmor.

Porez na kuće za odmor prihod je proračuna Općine Oprtalj na čijem se području nalazi kuća za odmor.

Obveznik poreza na kuće za odmor mora Jedinstvenom upravnom odjelu Općine Oprtalj dostaviti podatke o kući za odmor koji se odnose na mjesto gdje se nalazi taj objekt te korisnu površinu kao i podatke o poreznom obvezniku.

Porez za kuće za odmor plaća se u roku od 15 dana od dana dostave rješenja o utvrđivanju tog poreza.

III. PROVEDBENE ODREDBE

Članak 8.

Poslove utvrđivanja, evidentiranja, nadzora, naplate i ovrhe radi naplate poreza na temelju ove Odluke obavlja Jedinstveni upravni odjel Općine Oprtalj.

Članak 9.

Na postupak utvrđivanja i naplate poreza iz ove Odluke te druga postupovna pitanja koja nisu određena ovom Odlukom primjenjuje se Zakon o lokalnim porezima (»Narodne novine« broj 115/16, 101/17) te zakon kojim je uređen porezni postupak.

IV. PRIJELAZNE I ZAVRŠNE ODREDBE

Članak 10.

Stupanjem na snagu ove Odluke prestaje važiti Odluka o porezima Općine Oprtalj (»Službene novine Općine Oprtalj« broj broj 7/17).

Članak 11.

Ova Odluka objavit će se u »Narodnim novinama« i Službenim novinama Općine Oprtalj.

Ova Odluka stupa na snagu osmoga dana od dana objave u Službenim novinama Općine Oprtalj.

Klasa: 410-01/17-01/04

Urbroj: 2105-02/17-01-1

Oprtalj, 14. prosinca 2017.

OPĆINSKO VIJEĆE OPĆINE OPRTALJ

Predsjednik
 Ivan Štokovac, v. r.